મેલ-મેનોપોઝની આ સ્થિતિમાં પુરુષોમાં ટેસ્ટોસ્ટેરૉનનું સ્તર ઓછું થઈ જાય છે, જેના કારણે તેમનું અંગત-જીવન શિથિલ બનતું જાય છે. આ સિવાય વજનમાં વધારો થવો, સ્નાયુઓ ઢીલા પડવા, વાળ ખરવા અને ટાલ પડવી, પેટ અને છાતીની આસપાસ ચરબી જમા થવી, ત્વચા સુકાવી અને પાતળી થવી, અતિશય પરસેવો થવો, ઘૂંટણમાં દુખાવો થવો તથા હાડકાં બરડ થવા વિગેરે મેલ-મેનોપોઝના કેટલાક લક્ષણો ગણી શકાય. કુદરતીક્રમે ઉંમર વધતા ટેસ્ટોસ્ટેરૉનમાં થતા ઘડાટા સિવાય જો અસામાન્ય રીતે તેમાં ઘટાડો થવા લાગે ત્યારે પુરુષોને જલ્દીથી થાક લાગે છે. ઉપરોક્ત સમસ્યાઓને કારણે પુરૂષો ઉંમરના આ તબક્કે તણાવ અને ડિપ્રેશનમાં પણ આવી જાય છે. આ સિવાય, રાત્રે વધારે પડતો પરસેવો થાય છે અને પૂરતી ઊંઘ પણ આવતી નથી. ઠંડી લાગવાની સાથે પરસેવો થવો એ પણ મેલ મેનોપોઝનું લક્ષણ છે. અલબત્ત, સ્ત્રીઓમાં મેનોપોઝ દરમિયાન સ્થિતિ જેટલી તીવ્ર હોય છે તેટલી તીવ્ર પુરુષોમાં મેનોપોઝ દરમિયાન હોતી નથી.